
	Ændringsforslag til et udkast til retsakt

	Ændringsforslag fra Parlamentet opstillet i to kolonner

Tekst, der udgår, er markeret med fede typer og kursiv i venstre kolonne. Tekst, der udskiftes, er markeret med fede typer og kursiv i begge kolonner. Ny tekst er markeret med fede typer og kursiv i højre kolonne.

Den første og den anden linje i informationsblokken til hvert ændringsforslag angiver den relevante passage i det pågældende udkast til retsakt. Hvis et ændringsforslag angår en eksisterende retsakt, som udkastet til retsakt har til formål at ændre, indeholder informationsblokken tillige en tredje og en fjerde linje, hvori det er anført, hvilken eksisterende retsakt og hvilken bestemmelse heri der er berørt.

Ændringsforslag fra Parlamentet i form af en konsolideret tekst

Ny tekst er markeret med fede typer og kursiv. Tekst, der udgår, er markeret med symbolet ▌eller med overstregning. Ved udskiftninger markeres den nye tekst med fede typer og kursiv, og den udskiftede tekst slettes eller overstreges. 
Som en undtagelse bliver rent tekniske justeringer, der er foretaget af de berørte tjenestegrene med henblik på udarbejdelsen af den endelige tekst, ikke markeret.

FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Rådets direktiv om ændring af direktiv 2011/16/EU om administrativt samarbejde på beskatningsområdet
(COM(2024)0497 – C10‑0169/2024 – 2024/0276(CNS))
(Særlig lovgivningsprocedure – høring)
Europa-Parlamentet,
–	der henviser til Kommissionens forslag til Rådet (COM(2024)0497),
–	der henviser til artikel 113 og 115 i traktaten om Den Europæiske Unions funktionsmåde, der danner grundlag for Rådets høring af Parlamentet (C10‑0169/2024),
–	der henviser til forretningsordenens artikel 84,
–	der henviser til betænkning fra Økonomi- og Valutaudvalget (A10‑0000/2024),
1.	godkender Kommissionens forslag;
2.	opfordrer Rådet til at underrette Parlamentet, hvis det ikke agter at følge den tekst, Parlamentet har godkendt;
3.	anmoder Rådet om fornyet høring, hvis det agter at ændre den tekst, Parlamentet har godkendt, i væsentlig grad;
4.	pålægger sin formand at sende Parlamentets holdning til Rådet og Kommissionen samt til de nationale parlamenter.

Den 7. november 2024 hørte Rådet Parlamentet om et forslag til Rådets direktiv om ændring af direktiv 2011/16/EU om administrativt samarbejde på beskatningsområdet[footnoteRef:1] (DAC9). [1:  28.10.2024 COM(2024)0497 Forslag til Rådets direktiv om ændring af direktiv 2011/16/EU om administrativt samarbejde på beskatningsområdet.] 

DAC9-forslaget er tæt forbundet med søjle 2-direktivet fra 2022, som har til formål at sikre en global minimumsskattesats for multinationale koncerner og store nationale koncerner i EU. 
Forslaget har til formål at forenkle ansøgningsprocessen og mindske den administrative byrde for multinationale koncerner med henblik på deres indberetningsforpligtelser i henhold til søjle 2-direktivet. Til dette formål oprettes der et system, hvor myndighederne kan udveksle oplysninger med hinanden, og der indføres en standardformular i overensstemmelse med den, der er udviklet af OECD/G20's inklusive ramme, som multinationale koncerner og store nationale koncerner skal anvende til at indberette visse skatterelaterede oplysninger. Disse to elementer er forudsætninger i henhold til artikel 44 i søjle 2-direktivet for at anvende de forenklede regler for indberetningsforpligtelser, som giver mulighed for en central indberetning fra en udpeget enhed på vegne af hele koncernen i modsætning til individuelle indberetninger fra hver koncernenhed. 
Uden DAC9-forslaget ville hvert selskab, der er en del af en multinational koncern, skulle indgive et skema med oplysninger om ekstraskat i det land, hvor den er hjemmehørende, hvilket kan være tidskrævende og kompliceret. 
En hurtig vedtagelse i Rådet af dette forslag er afgørende for at sikre, at de forenklede regler for indberetningsforpligtelser finder anvendelse i tide til den første indberetning, som skal finde sted senest den 30. juni 2026. Direktivet forventes at medføre en betydelig reduktion af den administrative byrde, da den centrale indberetning kun vil vedrøre ca. 4,000 enheder i modsætning til ca. 180,000, som uden direktivet ville være forpligtet til at foretage en individuel indberetning. DAC 9 er også et redskab til at sikre en mere gnidningsløs gennemførelse af anden søjle, men det vil kræve tid at gennemføre. Yderligere forsinkelser vil ikke bidrage til at gennemføre anden søjle til tiden.
I lyset af forslagets tekniske karakter og det presserende behov for at vedtage forslaget foreslår ordføreren, at Parlamentet godkender forslaget uden ændringer efter en forenklet procedure uden ændringsforslag (forretningsordenens artikel 52).

